Marea Regresie: Secureanu depune cerere de reangajare la ”Malaxa”, Udrea cere azil politic, iar Arafat și chestorul Vasilescu sunt izolați și îndepărtați! Un fenomen periculos pentru încrederea oamenilor în democrație: personajele cu probleme ocolesc legea, iar oamenii performanți sunt împinși să plece

sâmbătă, 14 aprilie 2018, 6:58

Acum câteva zile, angajații de la ”Malaxa” au înmărmurit!

”Ce faceți fetelor, nu v-a fost dor de mine?”, le-a întrebat Florin Secureanu, urcând nonșalant scările spitalului.

Fostul manager, judecat pentru corupție, a depus o cerere prin care solicită să fie reangajat drept chirurg la spitalul pe care l-a furat de milioane de euro.

Asta deși instanța îi interzisese lui Secureanu dreptul de practică la ”Malaxa”.

Trăim o perioadă în care cei judecați sau condamnați refuză să recunoască statul și deciziile judecătorești!

Așa se explică și fuga în serie în străinătate.

Udrea, Ghiță, Bica sau Popoviciu refuză să fie egali cu ceilalți cetățeni români.

Pentru ca restaurația să fie și mai sfidătoare, o serie de profesioniști, precum Raed Arafat sau șeful Direcției de Operațiuni Speciale a Poliției Române, Liviu Vasilescu, sunt ”săpați” și, în cazul polițistului, deja debarcați.

În acest timp, din Costa Rica, unde a cerut azil politic, Elena Udrea pune condiții României ca să revină în țară!

Dar niciun urmărit internațional nu se refugiază în Costa Rica fără ca SUA să știe.

Așa că situația e un bun barometru pentru o întrebare legitimă: cât de mult respectă SUA oamenii cinstiți și muncitori din România?!

„Demisia ministrului sănătății, Sorina Pintea”

Așa se intitulează petiția online deschisă pe 5 aprilie de medicul Bogdan Lăzescu.

Anestezistul de la Spitalul Clinic de Urgență Tg. Mureș e supărat pe guvernanți, dar și pe presă.

Și e dreptul lui să se exprime.

Bogdan Lăzescu scrie că se simte umilit ”când ne vin fluturașii de salar”.

”Cereți performanță când creați condiții!”

Doctorul consideră că ministrul Sorina Pintea ”a dezinformat” în legătură cu măririle de salarii, dând senzația că medicii câștigă mult.

Împreună cu alți factori, ideea banilor mulți a creat o atitudine ostilă dinspre pacienți.

”Cereți performanță atunci când creați condiții în care să performăm!”.

Petiția e semnată de 74 de medici.

Bogdan Lăzescu nu cere doar demisia ministrului sănătății.

El vrea”demisia întregului dumneavoastră cabinet, a directorilor de sănătate din teritoriu și a managerilor unităților sanitare de stat”.

După doar 5 zile, doctorul renunță și închide petiția.

Pe 2 aprilie instanța îi interzice, pe 5 aprilie Secureanu face cerere de reangajare!

Colegii spun că i s-a zis de sus că a stârnit prea multă agitație.

Contactat de ziar, Bogdan Lăzescu n-a dorit să explice motivul abandonării inițiativei online.

În chiar aceeași zi înainte de Paști, la 350 de kilometri distanță, cineva mult mai pragmatic, Florin Secureanu, le-a tăiat răsuflarea celor de la ”Malaxa”, medici și personal.

”A intrat în spital zglobiu, ca și cum nimic nu s-ar fi întâmplat”, povestesc angajații, uluiți.

”Ce faceți fetelor, nu v-a fost dor de mine?”, le-a aruncat el, de pe scări.

A depus o hârtie la fostul său cabinet.

Ex-managerul de la ”Malaxa” cere să fie reangajat!

”Să fiu reîncadrat pe postul de chirurg, conform contractului de muncă pe care l-am avut inițial”, scrie el în cerere.

470 de vacanțe au făcut Secureanu și apropiații lui pe banii spitalului

Secureanu ceruse și instanței același lucru și a fost refuzat.

Pe 2 aprilie, în dosarul 3252/3/2018/A2, instanța a decis: ”Respinge ca inadmisibilă cererea formulată de inculpat de a i se permite desfășurarea activității de medic în cadrul Spitalului Clinic Nicolae Malaxa”.

Dar, fără să țină cont de decizia din 2 aprilie a judecătorilor, Secureanu a cerut pe 5 aprilie spitalului să-l reangajeze!

Aparent e o nebunie.

De fapt, superclasa care a condus până nu cu multă vreme în urmă Sănătatea sau politica românească simte gustul sângelui și cere să se întoarcă.

Nu e doar tupeu, este mai mult. Este ceea ce psihologii numesc ”refuz de cunoaștere”.

Este un mod de viață.

Actualul manager: ”E absurd!”

Când Secureanu a fost reținut de DNA și, apoi, arestat prin decizia judecătorilor, noul manager de la ”Malaxa”, Mihai Ștefănescu, i-a întrerupt celui arestat contractul de muncă.

”Asta cere legea”, explică Ștefănescu.

Secureanu avea două contracte.

Unul de manager la ”Malaxa”, cu Primăria București, și unul cu spitalul, de chirurg.

Judecat pentru multiple acte de luare de mită și de prejudiciere a spitalului, milioane de euro, el cere acum să se întoarcă, fără să aibă nici o mustrare de conștiință.

”Îl veți reangaja?”.

Ștefănescu e direct: ”Serios? E absurd! Nu văd nimic oportun în întoarcerea domnului Secureanu în spital”.

Criza salariilor din spitale e criza aritmeticii

În timp ce medicul din Mureș își închide petiția de teamă, deși nu comite nimic ilegal, Secureanu cere spitalului ceva ce justiția i-a interzis!

Acestea sunt câteva întâmplări mărunte, aparent știri de detaliu.

Dar ele spun multe.

Și nu vorbesc doar despre diferența dintre reținerea oamenilor obișnuiți și sfidarea superclasei de români care ne conduc.

În aceste zile, Ministerul Sănătății face eforturi disperate să explice angajaților din spitale că veniturile lor vor crește conform promisiunilor.

Deși nu va fi așa. Vor crește veniturile, dar mult mai puțin decât s-a promis.

Iar problema nu e doar lipsa de bani.

Problema e că devine limpede că am ajuns în faza de degradare a competenței în care nu mai știm să facem calcule!

Și nici să le explicăm.

Nu știm ce impact au măririle asupra spitalelor, asupra bugetului, nu știm de unde să luăm banii. Iar ministerul nu mai face diferența între salarii și venituri.

Banii nu rezolvă incompetența

Sistemul care l-a îngăduit 9 ani pe Florin Secureanu, stăpân pe banii pacienților, din care plătea și bijuteriile lui Vrăbi, este același care azi nu poate produce încredere nici măcar atunci când sunt pompați mult mai mulți bani în el!

Trăim momente de dezorganizare și de incompetență.

De aceea, medicii cer demisia tuturor autorităților, ceea ce e exagerat, imposibil și nepractic.

Și de aceea, un fost manager prins cu mâna la propriu în casa de bani crede sincer că e legitim ca el să revină în spital.

Când ”neurochirurgia e floare la ureche”

Ben Carson este un celebru neurochirurg american și are reputația de pionier al separării gemenilor siamezi.

Astăzi, Carson ocupă poziția de secretar al Statelor Unite pentru Locuinţe şi Dezvoltare Urbană, în administrația Trump.

”Față de problemele pe care sunt pus să le rezolv azi, neurochirurgia este floare la ureche”, a declarat el, deunăzi.

Știe ce spune.

Să manageriezi un spital e mai greu decât să operezi, iar să conduci un minister e incomparabil mai complicat decât să manageriezi un spital.

În povestea veniturilor, cadrele medicale consideră că li s-au făcut promisiuni, iar când calculele le-au dovedit guvernanților că nu sunt bani, aceștia au redus sporurile și gărzile ca să compenseze sporul de la salarii.

Oricum ar sta lucrurile, fie că a fost de la început minciuna guvernanților sau doar o aritmetică economică greșită, e clar că nu suntem în stare să gestionăm sisteme care să producă performanță publică.

Arafat și Vasilescu, două ”oi negre”

Și se mai întâmplă ceva, la nivel guvernamental.

Încet, încet, sunt îndepărtați managerii de sisteme care au performat, vezi cazul izolării tot mai evidente a lui Raed Arafat sau cel al îndepărtării șefului DOS din Poliția Română, chestorul Liviu Vasilescu.

Marea Regresie se petrece pe toate palierele.

Direcția de Operațiuni Speciale a poliției e necunoscută publicului.

Dar ea se ocupă de clanurile de mafioți români de peste hotare, de interlopii duri din România, de colaborarea cu polițiile europene în cazuri grave.

DOS strecoară oameni sub acoperire printre traficanți, ei fac filaje, înregistrări, interceptări și intervenții în forță, când e cazul.

Și, după ce Curtea Constituțională a retras SRI din cooperarea tehnică pe care o derula cu Parchetele, polițiștii conduși de Liviu Vasilescu preluaseră marea parte a acestei munci și se achitau de ea.

Acum, Vasilescu a fost împins să plece.

În locul acestor personaje care construiseră sisteme, și care au relații internaționale de încredere, sunt aduși prietenii obedienți ai prietenilor prietenilor.

Udrea a ajuns să pună condiții României ca să revină în țară!

Cum stăm?

Ritmul lumii crește, România pierde trendul dezvoltării, problemele de rezolvat sunt tot mai complicate, iar noi le abordăm cu neprofesioniști.

Și, ca restaurația să fie completă, se extinde fenomenul celor care fug de justiție.

Din Costa Rica, în căutarea azilului politic, Elena Udrea a ajuns să pună condiții pentru întoarcerea în țară, căci nu suntem o țară suficient de corectă pentru ea.

Așadar, cum stăm?

Mai avem încă oameni capabili să taie sau să investigheze, unii remarcabili operațional, dar în privința organizării și racordării la complexitatea lumii de azi gustăm fructele nepriceperii și ale regresiei, în fiecare zi.

Și nici nu-l lăsăm pe Florin Secureanu să ne salveze!

Ce va face SUA?

În privința găștii de refugiați politic din Costa Rica, lucrurile sunt destul de clare.

Republica tropicală este locul în care se retrag, după o viață îndârjită de muncă, foarte mulți americani.

E o țară unde produsele, turiștii și rezidențele americane sunt la fel de prezente ca la Miami.

Niciodată niște urmăriți internațional nu vor vedea răsăritul în Atlantic și apusul în Pacific, sunt 80-100 de mile între cele două coaste, pe șosele bune, decât dacă Statele Unite își asumă această sfidare la adresa oamenilor din România.

Dacă Statele Unite își pun cu adevărat valorile acolo unde își pun vorbele, Costa Rica nu va acorda azil carnavalului Udrea, Bica și cine o mai urma să ajungă acolo.

E util să vedem cât cântărește un parteneriat.

Altfel, ne vom trezi cu ei peste ceva vreme, odihniți și bronzați, întrebându-ne: ”Ce faceți, fete și băieți, nu v-a fost dor de noi?!”.

Citește și:

Toate capitolele din investigația GSP despre Florin Secureanu/Spitalul Malaxa/Sistemul de sănătate.

Toate episoadele investigației Gala Bute.